PSL เตรียมรับเรือใหม่ 24 ลำ เชื่อรายได้ค่าระวางเรือปีนี้สูงกว่าภาพรวมอุตสาหกรรม
PSL คาดระดมเงินจากการเพิ่มทุนได้ 63 ล้านเหรียญ ภาพรวมอุตสาหกรรมเดินเรือปีนี้และปีหน้ายังไม่ดี ยังมั่นใจรายได้ค่าระวางเรือปีนี้จะสูงกว่าอุตสาหกรรมรวม พร้อมทำสัญญาเช่าเรือระยะยาว 4 ปี ทำให้มีรายได้แน่นอน นอกจากนี้ได้สั่งต่อใหม่อีก 24 ลำ มูลค่ารวม 654 ล้านเหรียญสหรัฐ กำหนดทยอยรับมอบตั้งแต่ครึ่งหลังของปีนี้จนถึงปีหน้า
25 พ.ค. 2558

นายคาลิต มอยนูดดิน อาชิม กรรมการผู้จัดการ บริษัท พรีเชียส ชิปปิ้ง จำกัด (มหาชน) หรือ PSL เปิดเผยถึงการเพิ่มทุนแบบ Right Offering (RO) จำนวน 519.7 ล้านหุ้นที่กำหนดจองซื้อภายในอาทิตย์นี้ คาดว่าจะสามารถระดมเงินได้ 63 ล้านเหรียญ โดยกลุ่มผู้ถือหุ้นใหญ่ยืนยันจะใช้สิทธิเพิ่มทุนครั้งนี้ ซึ่งจะนำไปใช้คืนเงินกู้จากการสั่งต่อเรือใหม่ ส่วนที่เหลือจะใช้เป็นเงินทุนหมุนเวียนในบริษัท
สำหรับภาพรวมอุตสาหกรรมเดินเรือทั้งปีนี้และปีหน้ายังอยู่ในช่วงไม่ดีนักตามภาวะเศรษฐกิจโลกที่ซบเซา ขณะที่ดัชนีค่าระวางเรือ (BDI) ซึ่งเป็นตัวชี้วัดภาพรวมอุตสาหกรรมเดินเรือเทกองเมื่อเดือน ก.พ.ที่ผ่านมาตกต่ำลงเป็นประวัติการณ์มาที่ 509 จุด แม้ล่าสุดได้ปรับตัวเพิ่มขึ้นมาอยู่ที่ 600 จุดแล้ว แต่ปรับขึ้นไม่มากนักเมื่อเทียบกับปีที่ผ่านมา ขณะที่ภาพรวมยังมีความไม่แน่นอนสูง
อย่างไรก็ตาม รายได้ค่าระวางเรือปีนี้มั่นใจว่าจะสูงกว่าอุตสาหกรรมโดยรวม เห็นได้จากช่วงไตรมาส 1/58 ซึ่งค่าระวางเรือขนาดแฮนดี้ไซส์ตามดัชนี BHSI เฉลี่ยอยู่ที่ 5,339 เหรียญสหรัฐ/ลำ/วัน เทียบกับบริษัทที่สามารถทำรายได้ที่ 5,815 เหรียญสหรัฐ/ลำ/วัน ส่วนค่าระวางเรือขนาดซุปราแมกซ์ตามดัชนี BSI เฉลี่ยอยู่ที่ 6,434 เหรียญสหรัฐ/ลำ/วัน เทียบกับของบริษัทซึ่งทำรายได้อยู่ที่ 7,380 เหรียญสหรัฐ/ลำ/วัน
ทั้งนี้ บริษัทได้มีการทำสัญญาเช่าเรือระยะยาวไว้แล้วในปีนี้จนถึง 4 ปี ข้างหน้า (2558-2562) ทำให้มีรายได้เข้ามาที่แน่นอน และหากมีการทำสัญญาระยะยาวเพิ่มเติมจะเน้นการทำสัญญาที่ได้ราคาสูงกว่าอุตสาหกรรม
นอกจากนี้ บริษัทมีเรือสั่งต่อใหม่อีก 24 ลำ มูลค่ารวม 654 ล้านเหรียญสหรัฐ มีกำหนดทยอยรับมอบตั้งแต่ครึ่งหลังของปีนี้ไปจนถึงปีหน้า รวมถึงยังมีแผนขายเรือเก่าอีกจำนวน 21 ลำ มูลค่ารวม 100-150 ล้านเหรียญสหรัฐภายใน 2 เดือนข้างหน้านี้ ซึ่งจะส่งผลต่อค่าใช้จ่ายที่จะลดลงได้มากกว่า 4,000 เหรียญสหรัฐ และตั้งเป้าหมายจุดคุ้มทุนที่ค่าระหว่างเรือไว้ที่เฉลี่ย 5,000 เหรียญสหรัฐ/ลำ/วัน เป็นผลจากการควบคุมค่าใช้จ่ายในการดำเนินงาน